1. ปัจจัยความเสี่ยง

กลุ่มบริษัทโทรีเซนเผชิญความเสี่ยงหลายอย่างที่อาจจะมีผลกระทบกับธุรกิจ สถานะทางการเงิน
และผลประกอบการของบริษัทฯ และของกลุ่มบริษัทฯ

ความเสี่ยงที่เกี่ยวข้องกับธุรกิจเรือบรรทุกสินค้าแห้งเทกอง

ความผันผวนของอัตราค่าเช่าเรืออาจมีผลกระทบอย่างมากต่อรายได้และรายรับของกลุ่ม

อัตราค่าเช่าเรือที่จ่ายให้กับเรือบรรทุกสินค้าแห้งเทกอง
เป็นผลมาจากความสมดุลระหว่างอุปสงค์และอุปทานของเรือ และบริการต่างๆ ของเรือ ปัจจัยอื่นๆ
รวมถึงอุปสงค์ของการผลิตสินค้าแห้งเทกอง ระยะทางการขนส่งสินค้าแห้งเทกองทางทะเล
ความเปลี่ยนแปลงของการค้าทางทะเล และรูปแบบการขนส่งทางทะเลอื่นๆ
จำนวนการรับมอบเรือที่สั่งต่อใหม่ การปลดระวางเรือเก่า สภาพเศรษฐกิจโลก การพัฒนาต่างๆ
ในการค้าระหว่างประเทศ การแข่งขันจากการขนส่งประเภทอื่น ความแออัดของท่าเรือและคลอง
และจำนวนของเรือที่ไม่สามารถให้บริการได้ อาจมีอิทธิพลต่ออัตราค่าเช่าเรืออย่างมีนัยสำคัญ
ถ้าอัตราค่าเช่าเรือลดลง ผลประกอบการทางการเงิน การคาดการณ์ต่างๆ
และความสามารถในการทำกำไรในอนาคตของกลุ่มบริษัทฯ อาจได้รับผลกระทบอย่างมาก
การขึ้นลงของอัตราค่าเช่าเรืออาจทำให้เกิดความผันผวนในรายได้และกำไรของกลุ่มบริษัทฯ

เพื่อจำกัดความผันผวนนี้
จุดมุ่งหมายของกลุ่มบริษัทโทรีเซนคือการให้บริการกองเรือที่หลากหลายและมีความสมดุล กลุ่มบริษัทฯ
แบ่งเรือจำนวนหนึ่งเพื่อให้เช่าเหมาลำแบบระยะยาวซึ่งมีสัญญารับขนส่งสินค้าล่วงหน้าและให้บริการแบบไม่ประจำเส้นทางเป็นธุรกิจเสริม
กลุ่มบริษัทฯ ยังได้กระจายชนิดของสินค้าที่ขนส่งโดยพยายามไม่มุ่งเน้นไปที่สินค้าชนิดใดชนิดหนึ่ง

มูลค่าตลาดของเรือของกลุ่มบริษัทโทรีเซนอาจมีความผันผวนอย่างมีนัยสำคัญและอาจมีผลกระทบต่อผลประกอบการและความสามารถในการลงทุนเพิ่มเติมของกลุ่มบริษัทฯ

กลุ่มบริษัทโทรีเซนอยู่ในอุตสาหกรรมที่ใช้เงินทุนสูง
ซึ่งต้องการเงินทุนจำนวนมากและมีค่าใช้จ่ายในระยะยาวอื่นๆ ด้วย
มูลค่าตลาดของเรือบรรทุกสินค้าแห้งเทกองผันผวนตามสภาวะเศรษฐกิจและตลาดโลกซึ่งมีผลต่ออุตสาหกรรม
อุปสงค์ของเรือขนส่งสินค้า จำนวน ประเภท อายุและขนาดของเรือเทียบกับกองเรือโลก
การแข่งขัน อัตราค่าเช่าเรือ กฎระเบียบ ความก้าวหน้าทางเทคโนโลยีและราคาของเรือใหม่
การซื้อเรือเพิ่มในช่วงที่มีอุปสงค์ของการใช้เรือสูงอาจจะเป็นเหตุผลในเชิงธุรกิจที่จำเป็นต้องเพิ่มขนาดของกองเรือให้กับกลุ่มบริษัทฯ
ในระยะยาวซึ่งอาจทำให้มีผลกระทบต่อสภาพทางการเงินของกลุ่มบริษัทฯ ในกรณีที่บริษัทฯ
ไม่สามารถหารายได้มากเพียงพอ (เนื่องจากอัตราค่าเช่าเรือลดลง)
เพื่อหักกลบกับค่าใช้จ่ายที่เพิ่มมากขึ้น

มูลค่าของเรือที่ลดลง อาจมีผลกับความสามารถของกลุ่มในการหาเงินสดให้เพียงพอ
และสามารถนำไปสู่การผิดนัดชำระหนี้สัญญากู้ยืมเงินของกลุ่มบริษัทฯ
นอกจากนี้มูลค่าตลาดของกองเรือขนส่งสินค้าแห้งเทกองอาจตกลงต่ำกว่ามูลค่าทางบัญชี
เนื่องจากเรือมีอายุเพิ่มขึ้นและอาจเกิดผลขาดทุน ถ้ากลุ่มบริษัทฯ
ขายเรือในราคาต่ำกว่ามูลค่าทางบัญชี

นโยบายของกลุ่มบริษัทโทรีเซน
คือการปลดระวางหรือขายเรือของเราเมื่อเรือมีอายุตามเกณฑ์ที่กำหนดไว้
และแทนที่ด้วยแผนการปรับปรุงกองเรือใหม่ กลุ่มบริษัทฯ
ได้จัดหาเงินทุนเพื่อรับนโยบายทยอยปรับปรุงกองเรือใหม่ในปี 2550 โดยการออกหุ้นกู้แปลงสภาพ
(จำนวน 169.8 ล้านดอลลาร์สหรัฐอเมริกา) และเงินกู้ร่วมหลายสถาบัน (syndicated loans)
(จำนวน 396 ล้านดอลลาร์สหรัฐอเมริกา) เงินที่ได้จากการขายหุ้นกู้แปลงสภาพนั้น
ได้นำมาใช้ในการชำระหนี้เงินกู้จากธนาคารในกลุ่มธุรกิจเรือบรรทุกสินค้าแห้ง
เทกองของกลุ่มบริษัทฯ ทำให้กองเรือบรรทุกสินค้าแห้งเทกองของกลุ่มบริษัทฯ
ในปัจจุบันปลอดจากภาระจำนองและข้อตกลงตามสัญญาเงินกู้ใดๆ

ความผันผวนของการผลิตน้ำมัน ราคาน้ำมัน
และน้ำมันเชื้อเพลิงอาจทำให้มีผลกระทบต่อสภาวะทางการเงินและผลการดำเนินการของกลุ่มบริษัทโทรีเซน

บริษัทที่ขนส่งสินค้าทางทะเลจะมีค่าใช้จ่ายหลักคือ ต้นทุนน้ำมันเชื้อเพลิง
ซึ่งในช่วงที่ผ่านมาจะอยู่ในช่วงร้อยละ 22.41 ถึง 27.73 ของต้นทุนการดำเนินงานของเรือทั้งหมด
เมื่อไม่กี่ปีมานี้ราคาน้ำมันเชื้อเพลิงเพิ่มขึ้นเป็นอย่างมาก เมื่อสิ้นรอบบัญชี ณ วันที่ 30 กันยายน
2552 ราคาน้ำมันดิบอยู่ในระดับราคา 34 ดอลลาร์สหรัฐอเมริกาต่อบาเรลถึง 81
ดอลลาร์สหรัฐอเมริกาต่อบาเรล กลุ่มบริษัทฯ
ยังมีความเสี่ยงจากความผันผวนของราคาน้ำมันในกรณีให้บริการเดินเรือแบบประจำเส้นทาง
รวมถึงสัญญารับส่งสินค้าล่วงหน้า (contracts of affreighment) เนื่องจากกลุ่มบริษัทฯ
ต้องรับภาระจากการเพิ่มขึ้นของราคาน้ำมันเชื้อเพลิงก่อนที่จะมีการปรับราคาในการให้บริการขนส่งสินค้าแบบประจำเส้นทาง

ไม่กี่ปีที่ผ่านมานี้ แม้ว่าข้อกำหนดในการให้เช่าเหมาลำแบบเป็นระยะเวลาช่วยให้กลุ่มบริษัทฯ
สามารถผลักภาระต้นทุนน้ำมันเชื้อเพลิงไปให้บริษัทลูกค้า
และสามารถแก้ไขเงื่อนไขในสัญญารับขนส่งสินค้าล่วงหน้าสำหรับการเปลี่ยนแปลงของราคาน้ำมันเชื้อเพลิงได้
การเพิ่มของราคาต้นทุนของน้ำมันเชื้อเพลิงสามารถส่งผลกระทบต่อสภาวะทางการเงินและผลการดำเนินงานของกลุ่มบริษัทฯ
ในกรณีที่กลุ่มบริษัทฯ ไม่สามารถขึ้นอัตราค่าเช่าเรือ
หรือไม่สามารถชดเชยต้นทุนค่าเชื้อเพลิงที่สูงขึ้นจากลูกค้าได้
นอกจากนี้การที่ราคาน้ำมันเชื้อเพลิงมีแนวโน้มปรับตัวสูงขึ้นในอนาคตนั้นยังส่งผลให้ธุรกิจการขนส่งสินค้าทางเรือถูกลดความสามารถในการแข่งขันกับการขนส่งสินค้าในรูปแบบอื่น
อาทิ การขนส่งโดยรถบรรทุกหรือรถไฟ

นโยบายของกลุ่มบริษัทโทรีเซน คือการแบ่งกองเรือในสัดส่วนร้อยละ 20 ถึง 30
ไปใช้ในการให้บริการให้เช่าเหมาลำแบบเป็นระยะเวลาซึ่งจะช่วยจำกัดความเสี่ยงในด้านน้ำมันเชื้อเพลิง
นอกจากนี้กลุ่มบริษัทฯ ยังมีแผนจะทำสัญญาป้องกันความเสี่ยงจากราคาน้ำมันเป็นครั้งคราว
ในสัญญารับขนส่งสินค้าล่วงหน้า และเมื่อต้นทุนน้ำมันมีการป้องกันความเสี่ยงแล้ว
ต้นทุนเหล่านี้อาจจะถูกผลักภาระไปที่ลูกค้า

สถานการณ์โลกที่อาจส่งผลกระทบต่อผลการดำเนินงานและสภาวะทางการเงินของกลุ่มบริษัทโทรีเซน

ภัยคุกคามจากการก่อร้ายในอนาคตได้สร้างความไม่มั่นคงและอาจส่งผลกระทบต่อธุรกิจของกลุ่มบริษัทฯ
รวมถึงผลการดำเนินงาน และฐานะทางการเงินของกลุ่มบริษัทฯ ในอดีต
การขัดแย้งทางการเมืองได้ส่งผลให้เกิดการจู่โจมเรือเดินทะเล การวางทุ่นระเบิดใต้น้ำ
และการจู่โจมในรูปแบบอื่นๆ ที่เป็นการขัดขวางการเดินเรือระหว่างประเทศ
ทั้งนี้พฤติกรรมการก่อการร้ายและโจรสลัดได้ส่งผลกระทบต่อเรือสินค้าในน่านน้ำทวีปต่างๆ อาทิ
ในบริเวณทะเลตะวันออกกลางและทะเลจีนใต้
เหตุการณ์เหล่านี้ล้วนแล้วแต่จะส่งผลกระทบต่อผลการดำเนินงานของกลุ่มบริษัทฯ

การจู่โจมโดยโจรสลัดที่มีอยู่อย่างต่อเนื่อง และจากการที่บริษัทฯ
ได้ประสบกับเหตุการณ์เรือถูกโจรสลัดจับเรียกค่าไถ่ในโซมาเลียเมื่อปีที่แล้ว ทำให้บริษัทฯ
ได้จัดหามาตรการเพิ่มเติมในเรื่องของการป้องกัน การเตรียมความพร้อม การฝึกฝน กระบวนการ
และการอบรมลูกเรือก่อนที่จะนำเรือเข้าไปในเขตของ โจรสลัด
นอกจากนี้ยังรวมถึงมาตรการการติดตั้งแนวรั้วลวดหนามที่พันรอบตลอดลำตัวเรือ
การป้องกันห้องพักของลูกเรือและห้องบังคับการเรือ เครื่องมือป้องกันร่างกายและศีรษะแบบทหาร
และการใช้เส้นทางเชื่อมต่อทางทะเลที่มีการตรวจตรา
นอกจากนี้ยังมีการแสวงหามาตราการป้องกันและขัดขวางอื่นๆ
กับที่ปรึกษาฝ่ายพลเรือนและฝ่ายทหารอีกด้วย

แม้ว่ากลุ่มบริษัทฯ จะพยายามอย่างเต็มที่ในทุกๆ ด้าน เพื่อที่ประเมินจุดแข็งทางด้านการเงินของ
ผู้เช่าเรือ แต่วิกฤติการณ์ทางการเงินอาจส่งผลกระทบต่อผู้เช่าเรือที่ทำสัญญาไว้กับกลุ่มบริษัทฯ
สภาวะการล้มละลายและปัญหาทางการเงินของผู้เช่าเรือ
อาจทำให้ต้องมีการเจรจาต่อรองกับผู้เช่าเรือใหม่อีกครั้ง
หรือแม้กระทั่งต้องยกเลิกสัญญาเช่าเหมาลำที่ทำไว้ก่อนครบกำหนด

ความเสี่ยงของกลุ่มบริษัทโทรีเซนจากการให้บริการเช่าเหมาลำระยะสั้นในตลาดเช่าเรือระยะสั้น
อาจทำให้เกิดความผันผวนต่อความสามารถในการทำกำไร

อัตราค่าเช่าเรือในตลาดเช่าเรือระยะสั้นหลายตลาดที่กลุ่มบริษัทโทรีเซนดำเนินธุรกิจอยู่นั้นมีความหลากหลายอย่างมากขึ้นอยู่กับปัจจัยหลายประการ
ได้แก่ จำนวนเรือในกองเรือโลก การกระจายกำลังเรือ การที่มีเรือใหม่เข้ามาในตลาด
การปลดระวางเรือเก่า และอุปสงค์ของสินค้าที่จะขนส่ง
นอกจากนี้จุดที่เรือวิ่งรับขนส่งสินค้ายังมีผลต่อความสามารถของกลุ่มบริษัทฯ
ในการใช้เรืออย่างมีประสิทธิภาพและประสิทธิผล
เพื่อตอบสนองต่อความผันผวนของความต้องการในการเช่าเรือในระยะสั้น
และสัญญารับขนส่งสินค้าล่วงหน้า สำหรับรอบบัญชีสิ้นสุดวันที่ 30 กันยายน 2552 ร้อยละ 88.43
ของรายได้จากค่าระวางรวม และร้อยละ 81.47
ของรายได้สุทธิจากการเดินเรือในแต่ละเที่ยวได้มาจากการให้บริการแบบประจำเส้นทาง
การให้เช่าเหมาลำและสัญญาอื่นๆ ที่มีการกำหนดราคาตามตลาดเช่าเรือระยะสั้น
จากการที่กลุ่มธุรกิจเรือบรรทุกสินค้าแห้งเทกอง
มีรายได้บางส่วนจากการให้เช่าเรือที่อัตราตลาดเช่าเรือระยะสั้น
การลดลงของอัตราค่าเช่าเรือในช่วงเวลาใดเวลาหนึ่งจึงมีผลกระทบต่อผลประกอบการของกลุ่มบริษัทฯ
ในช่วงเวลานั้นๆ

นโยบายของกลุ่มบริษัทโทรีเซน คือ การสร้างรายได้ที่สม่ำเสมอตลอดปี
โดยการทำสัญญากับลูกค้าไว้ล่วงหน้าชนิดให้เช่าเหมาลำเป็นระยะเวลาและจากสัญญารับขนส่งสินค้าล่วงหน้า
ดังนั้นจึงสามารถช่วยลดความเสี่ยงจากความผันผวนของอัตราค่าเช่าเรือในตลาดเช่าเรือระยะสั้นได้

ความสำเร็จของกลุ่มบริษัทโทรีเซนในอนาคตขึ้นอยู่กับความสามารถในการบริหารความเจริญเติบโตของกลุ่มธุรกิจ

ปัจจุบันกลุ่มบริษัทโทรีเซนมีแผนงานในการขยายและปรับปรุงกองเรือใหม่ กลุ่มบริษัทฯ
ได้ลงนามในสัญญาสั่งต่อเรือใหม่เป็นจำนวนหลายลำ และจะมองหาโอกาสในการซื้อเรือใหม่
และ/หรือซื้อเรือมือสองต่อไปเรื่อยๆ
ในการบริหารกองเรือและแผนการขยายและปรับปรุงกองเรือใหม่ โดยไม่ลดคุณภาพ
การบริการให้กับบริษัทที่เป็นลูกค้าจะขึ้นอยู่กับพนักงาน ลูกเรือ และเจ้าหน้าที่บนฝั่ง
รวมทั้งเทคโนโลยีสารสนเทศและระบบต่างๆ ของกลุ่มบริษัทฯ อย่างไรก็ดีกลุ่มบริษัทฯ
ก็ไม่สามารถมั่นใจได้ว่าทรัพยากรบุคคลและเทคโนโลยีของกลุ่มบริษัทฯ
จะประสบผลสำเร็จในการบริหารแผนการขยายและปรับปรุงกองเรือใหม่ได้

นอกเหนือจากแผนงานในการขยายและปรับปรุงกองเรือใหม่ อีกส่วนของกลยุทธ์ของกลุ่มบริษัทฯ
คือการหาโอกาสในการขยายธุรกิจไปยังภูมิภาคใหม่ๆ และหาบริการใหม่ๆ (ตัวอย่างเช่น
การขยายไปสู่การให้บริการต่างๆ นอกชายฝั่ง) ซึ่งจะช่วยทำให้กลุ่มบริษัทฯ
สามารถเพิ่มความแข็งแกร่งทางการแข่งขัน หรือต่อยอดจากสายธุรกิจที่มีอยู่ในขณะนี้ กลุ่มบริษัทฯ
อาจจะไม่ประสบความสำเร็จจากการปฏิบัติตามกลยุทธ์ส่วนใดส่วนหนึ่งหรือทั้งหมดของกลยุทธ์ที่บริษัทฯ
ได้วางไว้

นโยบายของกลุ่มบริษัทโทรีเซนคือการพัฒนาบุคลากรที่สำคัญ และพัฒนาระบบพื้นฐานอย่างต่อเนื่อง
ในปี 2552 กลุ่มบริษัทฯ
ได้ทำการตรวจสอบกระบวนการทางธุรกิจของตนอย่างละเอียดเพื่อจุดประสงค์ที่จะเพิ่มผลิตผลและประสิทธิภาพ
นอกจากนี้กลุ่มบริษัทฯ
ได้ทำการปรับปรุงโครงสร้างขององค์กรเพื่อให้สอดคล้องกับแผนกลยุทธ์ในระยะกลาง

ถ้ากลุ่มบริษัทโทรีเซนไม่สามารถแข่งขันได้อย่างมีประสิทธิผล
ในอุตสาหกรรมการขนส่งสินค้าแห้งเทกอง รายได้และความสามารถในการทำกำไรจะลดลง

อุตสาหกรรมการขนส่งสินค้าแห้งเทกองเป็นอุตสาหกรรมที่มีการแข่งขันสูง และผู้ประกอบการใหม่ๆ
สามารถเข้าสู่ธุรกิจนี้ได้อย่างไม่ยากนัก (แม้ว่าจะเป็นอุตสาหกรรมที่ใช้เงินทุนสูง) กลุ่มบริษัท
โทรีเซนแข่งขันโดยเน้นเรื่องราคาและการบริการให้กับลูกค้า โดยใช้ชื่อเสียงของกลุ่มบริษัทฯ
และคุณภาพและความยืดหยุ่นของกองเรือบริษัทฯในการแข่งขัน
ในการบริการขนส่งสินค้าระหว่างประเทศ คู่แข่งของกลุ่มบริษัทฯ
หลายแห่งมีเงินทุนและทรัพยากรด้านอื่นๆ มากกว่า มีกองเรือใหญ่กว่ากองเรือของกลุ่มบริษัทฯ
มีต้นทุนการดำเนินงานต่ำกว่า หรือมีการเข้าไปในตลาดขนส่งสินค้าแห้งเทกองที่ดีกว่า
ส่วนแบ่งตลาดของบริษัทฯ ในตลาดระหว่างประเทศไม่เพียงพอที่จะทำให้ บริษัทฯ
มีอิทธิพลในการกำหนดระดับราคาได้ และอัตราค่าเช่าเรือ ถูกกำหนดโดยปัจจัยต่างๆ ที่กลุ่มบริษัทฯ
ไม่สามารถควบคุมได้

ในช่วงขาขึ้นของตลาด มักจะมีผู้ประกอบการรายใหม่เข้าสู่ตลาด
(มีความเป็นไปได้ที่จะรวมถึงผู้ประกอบการเรือบรรทุกสินค้าแห้งเทกองที่มีขนาดใหญ่กว่าและผู้ประกอบการเรือบรรทุกตู้คอนเทนเนอร์ในปัจจุบัน)
ดังนั้นจึงทำให้มีผู้ประกอบการรายใหม่เข้ามาในอุตสาหกรรมมากขึ้น
และส่งผลให้การแข่งขันในตลาดมีมากขึ้น ดังนั้นถ้าดูตามแนวโน้มในอดีตก็จะเห็นว่า
เมื่อมีการเติบโตในตลาดโลกสูง
หรือมีการเปลี่ยนสมดุลการค้าที่ทำให้เกิดตลาดที่เติบโตและมีอัตราค่าระวางสูง
จากนั้นก็จะมีการเพิ่มขนาดระวางบรรทุกมากขึ้น ทำให้อุตสาหกรรมเปลี่ยนไปสู่ช่วงซบเซา
โดยความกดดันทางด้านราคาจะรุนแรงและอัตราค่าเช่าเรืออาจลดต่ำลงอย่างมีนัยสำคัญ
ซึ่งก็จะส่งผลกระทบต่อรายได้ของกลุ่มบริษัทฯ

กลุ่มบริษัทโทรีเซนอาจต้องมีรายจ่ายเพื่อการบำรุงรักษากองเรือขนส่งสินค้าแห้งเทกองที่ไม่ได้คาดการณ์ล่วงหน้า

ในกรณีที่เรือของกลุ่มบริษัทโทรีเซนได้รับความเสียหาย (เช่น จากสภาพอากาศหรืออุบัติเหตุ)
เรือเหล่านี้จะถูกนำไปซ่อมแซมที่อู่แห้ง
ซึ่งต้นทุนและระยะเวลาการซ่อมที่อู่แห้งนั้นไม่สามารถคาดการณ์ได้
จึงเป็นไปได้ที่ค่าซ่อมแซมนั้นอาจเป็นเงินจำนวนที่สูง และไม่อยู่ในความคุ้มครองของบริษัทประกัน
การสูญเสียรายได้ในระหว่างที่เรือเหล่านี้ถูกซ่อมแซมและปรับปรุงใหม่
รวมทั้งต้นทุนที่เกิดขึ้นจริงจากการซ่อมแซมเหล่านี้ จะทำให้รายได้ของกลุ่มบริษัทฯ ลดลง
นอกจากนี้ในบางครั้งพื้นที่สำหรับการนำเรือเข้าอู่แห้งนั้นมีจำนวนจำกัด
และไม่ได้อยู่ในสถานที่ที่สะดวกต่อการนำเรือไปซ่อมแซมอีกด้วย

นอกจากนี้ความเปลี่ยนแปลงต่างๆ ที่ไม่ได้คาดการณ์มาก่อนในด้านของกฏระเบียบต่างๆ
ของรัฐบาลและมาตรฐานด้านความปลอดภัยหรือด้านอุปกรณ์อื่นๆ
อาจทำให้เกิดค่าใช้จ่ายในการเปลี่ยนแปลง หรือการเพิ่มเติมอุปกรณ์ใหม่ๆ
ให้กับเรือที่มีสภาพเก่าเพื่อให้เป็นไปตามกฎระเบียบและมาตรฐานเหล่านั้น ดังนั้นกลุ่มบริษัทฯ
อาจไม่สามารถใช้ประโยชน์จากเรือบางลำเป็นเวลานาน หรือเป็นเวลานานกว่าที่คาดการณ์ไว้
ดังนั้นจึงไม่สามารถมั่นใจได้ว่าเรือของกลุ่มบริษัทฯ จะไม่ต้องเข้ารับการซ่อมแซมเพิ่มเติม
ซึ่งจะทำให้เกิดค่าใช้จ่ายจำนวนมาก

เรือของกลุ่มบริษัทโทรีเซนจะถูกหยุดการใช้งานในช่วงระยะเวลาหนึ่งเป็นประจำ
ทั้งนี้เพื่อตรวจเช็คสภาพเรือและการดูแลรักษาเรือตามปกติ
ในกรณีที่เรือจำเป็นต้องถูกซ่อมแซมมากกว่าที่คาดการณ์ไว้
ก็จะทำให้เวลาที่จะนำเรือกลับมาใช้ประโยชน์ขยายออกไป
ความล่าช้าดังกล่าวอาจทำให้เกิดผลกระทบต่อธุรกิจของกลุ่มบริษัทฯ ซึ่งก็จะมีผลต่อการดำเนินงาน
และสภาวะทางการเงิน

นโยบายของกลุ่มบริษัทโทรีเซน
คือการลงทุนเป็นจำนวนมากเพื่อรักษามาตรฐานของกองเรือขนส่งสินค้าแห้งเทกองให้อยู่ในระดับสูง
เพื่อจำกัดระยะเวลาการหยุดใช้งาน อัตราการใช้ประโยชน์ของกองเรือในรอบบัญชีสิ้นสุด ณ วันที่
30 กันยายน พ.ศ. 2552 คิดเป็นร้อยละ 97.67 นอกจากนี้ กลุ่มบริษัทฯ
ยังมีการกำหนดช่วงเวลาการเข้าอู่แห้งของกองเรือล่วงหน้าเป็นเวลาหนึ่งถึงสองปี
และเจรจาขอพื้นที่ในอู่แห้งล่วงหน้า ในหลายๆ
กรณีเราได้เจรจากับอู่ต่อเรือที่เราต้องการเพื่อกำหนดราคาการนำเรือเข้าอู่แห้ง
และเพื่อให้แน่ใจว่าเรือจะอยู่ใกล้กับสถานที่เหล่านี้ เมื่อถึงกำหนดเวลาที่เรือต้องเข้าอู่แห้ง

ความล่าช้าในการรับมอบเรือใหม่
หรือการซ่อมแซมเรือที่มีอยู่อาจทำให้เกิดผลกระทบอย่างมากต่อรายได้ของกลุ่มบริษัทโทรีเซน

แผนงานในการทยอยปรับปรุงกองเรือของกลุ่มบริษัทโทรีเซน
มีจุดประสงค์เพื่อลดอายุเฉลี่ยของกองเรือ
โดยแผนที่จะสั่งซื้อเรือต่อใหม่ที่จะได้รับในอนาคตนั้นจะมีการรับมอบตรงเวลาและจะสามารถใช้งานได้ตามแบบที่กำหนดไว้
ความล่าช้าอย่างมากในการรับมอบเรือ
หรือการมีข้อบกพร่องในการปฏิบัติงานอย่างมีนัยสำคัญจะมีผลกระทบต่อธุรกิจของกลุ่มบริษัทฯ
ซึ่งก็จะมีผลต่อผลการดำเนินงานและสถานภาพการเงินของบริษัทฯ
ความล่าช้าในการส่งมอบเรืออาจเกิดขึ้นจากปัญหาของอู่ต่อเรือ การไม่สามารถชำระหนี้
หรือเหตุสุดวิสัยที่กลุ่มบริษัทฯ หรืออู่ต่อเรือไม่สามารถควบคุมได้หรือเหตุผลอื่นๆ
ในกรณีที่เหตุการณ์เหล่านี้ และความสูญเสียต่างๆ
ที่เกิดขึ้นไม่ได้รับการชดเชยความเสียหายหรือมีการทำประกันไม่เพียงพอ
อาจมีผลกระทบต่อผลประกอบการทางการเงินของกลุ่มบริษัทฯ

นโยบายของกลุ่มบริษัทโทรีเซนคือการที่จะหาอู่ต่อเรือที่มีคุณภาพ มีประสบการณ์การต่อเรือที่เพียงพอ
และมีทีมงานดูแลการต่อเรือใหม่ที่แข็งขัน ซึ่งจะทำการตรวจสอบดูแลการต่อเรือของกลุ่มบริษัทฯ
สม่ำเสมอ ทั้งนี้เพื่อให้มั่นใจได้ว่ากลุ่มบริษัทฯ จะได้รับเรือที่มีคุณภาพ ได้รับการแจ้งเตือน
ถ้ามีความเสี่ยงที่อาจมีผลต่อการส่งมอบเรือล่าช้า นอกจากนี้ทางกลุ่มบริษัทฯ
จะพิจารณาการซื้อเรือมือสองโดยเฉพาะอย่างยิ่งในช่วงที่ราคาเรือตกต่ำ
ซึ่งถือเป็นส่วนหนึ่งของแผนการปรับปรุงกองเรือ
ระยะเวลาในการรับมอบเรือมือสองที่สั้นลงสามารถที่จะชดเชยการล่าช้าในการรับมอบเรือที่สั่งต่อใหม่จากอู่ต่อเรือ

ต้นทุนการดำเนินงาน และค่าใช้จ่ายในการลงทุนจะเพิ่มมากขึ้น
และความสามารถในการใช้เชื้อเพลิงอย่างมีประสิทธิภาพจะลดลงในขณะที่เรือของกลุ่มบริษัทโทรีเซนมีอายุงานมากขึ้น
ซึ่งจะมีผลกระทบต่อรายได้ของกลุ่มบริษัทฯ

ณ วันที่ 30 กันยายน 2552 กองเรือบรรทุกสินค้าแห้งเทกองของกลุ่มบริษัทโทรีเซนซึ่งมีอายุสูงสุด
25 ปี มีขนาดระวางบรรทุกเฉลี่ยประมาณ 27,185 เดทเวทตัน และมีอายุเฉลี่ย 19.05 ปี
โดยทั่วไปค่าใช้จ่ายฝ่ายทุนและต้นทุนอื่นๆ
ในการรักษาเรือให้อยู่ในสภาพที่ดีจะเพิ่มสูงขึ้นตามอายุงานของเรือ
โดยปกติแล้วเรือเก่าจะมีค่าใช้จ่ายในการบำรุงรักษาสูงกว่าเรือที่เพิ่งต่อขึ้นใหม่
เนื่องจากมีความจำเป็นต้องดูแลรักษามากขึ้น
และมีความสามารถในการใช้เชื้อเพลิงอย่างมีคุณภาพลดลง
จึงอาจทำให้กำไรจากการดำเนินงานลดลงและลดความสามารถในการทำกำไรของกลุ่มบริษัทฯ
นอกจากนี้กฎระเบียบต่างๆ ของรัฐบาล ความปลอดภัยหรือมาตรฐานของอุปกรณ์อื่นๆ
ที่เกี่ยวข้องกับอายุของเรือ อาจทำให้ต้องมีค่าใช้จ่ายเพิ่มเติมในการปรับปรุงเปลี่ยนแปลง
หรือเพิ่มเติมอุปกรณ์ใหม่ๆ ให้เป็นไปตามกฎระเบียบเหล่านั้น
และอาจจำกัดลักษณะของประเภทการให้บริการของเรือได้

แผนการทยอยปรับปรุงกองเรือ มีจุดมุ่งหมายเพื่อลดอายุเฉลี่ยของกองเรือในช่วงระยะเวลา 5 ปี
ข้างหน้านี้ และโดยทั่วไปแล้ว เรือสั่งต่อใหม่จะมีประสิทธิภาพในการใช้น้ำมันเชื้อเพลิงดีกว่าเรือเก่า

กลุ่มบริษัทโทรีเซนอาจไม่ได้รับใบรับรองของสถาบันจัดอันดับชั้นเรือ

เรือแต่ละลำจะต้องมีการตรวจสอบตามกำหนด การตรวจสอบประจำปี การตรวจสอบระหว่างกาล
การตรวจสอบเพื่อเข้าอู่แห้ง และการตรวจสอบแบบพิเศษต่างๆ
และบางครั้งเรือต้องผ่านการตรวจสอบอื่นๆ ตามกฏและข้อบังคับของประเทศที่เรือจดทะเบียนไว้
โดยปกติแล้วจะมีการสำรวจเพื่อเข้าอู่แห้ง
ซึ่งรวมถึงการตรวจสอบส่วนที่อยู่ใต้น้ำเป็นเวลาสองครั้งภายในเวลาห้าปี

ถ้าเรือลำใดไม่สามารถรักษามาตรฐานหรือไม่ผ่านการตรวจสอบประจำปี การตรวจสอบระหว่างกาล
การตรวจสอบเพื่อเข้าอู่แห้ง และการตรวจสอบแบบพิเศษ หรือการตรวจสอบอื่นๆ ที่ทำโดยสถาบัน
จัดอันดับ เรือลำนั้นจะไม่สามารถทำการค้าระหว่างท่าเรือและไม่สามารถปฏิบัติงานได้
การที่เรือไม่สามารถรักษามาตรฐานหรือไม่สามารถผ่านการตรวจสอบนั้น
อาจทำให้เรือไม่เป็นไปตามข้อกำหนดของกรมธรรม์ประกันภัยที่เกี่ยวข้อง
และอาจทำให้บริษัทประกันลดความคุ้มครอง
ซึ่งการที่เรือไม่สามารถปฏิบัติงานได้และการไม่สามารถปฏิบัติตามกรมธรรม์ประกันภัยดังกล่าวอาจทำให้รายได้ของกลุ่มบริษัทโทรีเซนลดลงอย่างมาก

ความเสี่ยงที่เกี่ยวกับธุรกิจงานบริการนอกชายฝั่งของกลุ่มบริษัทโทรีเซน

อุตสาหกรรมการให้บริการนอกชายฝั่งนั้น
ขึ้นอยู่กับอุตสาหกรรมน้ำมันและก๊าซธรรมชาติซึ่งได้รับผลกระทบจากความผันผวนของราคาน้ำมันและก๊าซธรรมชาติ

กลุ่มบริษัทโทรีเซนให้บริการงานขุดเจาะนอกชายฝั่ง
ให้กับอุตสาหกรรมน้ำมันและก๊าซธรรมชาติโดยผ่านเมอร์เมด
และธุรกิจงานบริการนอกชายฝั่งของกลุ่มบริษัทฯ
อาจได้รับผลกระทบจากความผันผวนราคาของน้ำมันและก๊าซธรรมชาติ
ซึ่งมีผลกระทบต่อกิจกรรมการสำรวจ การพัฒนา
และการผลิตน้ำมันและก๊าซธรรมชาติในเอเชียตะวันออกเฉียงใต้ซึ่งเมอร์เมดให้บริการอยู่

บริษัทต่างๆ ที่สำรวจน้ำมันและก๊าซธรรมชาติอาจยกเลิกหรือลดกิจกรรมการสำรวจ
ทั้งนี้ขึ้นอยู่กับราคาตลาดของน้ำมันและก๊าซธรรมชาติ
ซึ่งจะทำให้อุปสงค์ของงานบริการนอกชายฝั่งต่างๆ ของกลุ่มบริษัทโทรีเซนลดตามลงไปด้วย
การผลิตที่ลดต่ำลงและการเลื่อนระยะเวลาการขุดเจาะออกไปมีผลกระทบต่อธุรกิจและการปฏิบัติงานของกลุ่มบริษัทฯ

กลุ่มบริษัทโทรีเซนมุ่งเน้นไปที่ธุรกิจเฉพาะต่างๆ เช่น
วิศวกรรมโยธาใต้น้ำและการขุดเจาะน้ำมันเพื่อช่วยลดความผันผวนของรายได้
ธุรกิจวิศวกรรมโยธาใต้น้ำของกลุ่มบริษัทฯ จะมุ่งเน้นไปที่ธุรกิจปลายน้ำ (downstream)
โดยเฉพาะการตรวจสอบ การซ่อมบำรุงรักษาอุปกรณ์โครงสร้างที่มีอยู่
ซึ่งจำเป็นจะต้องผ่านมาตรฐานความปลอดภัย
โดยไม่ต้องคำนึงถึงราคาน้ำมันและก๊าซธรรมชาติจะเป็นอย่างไร
เรือขุดเจาะจะนำไปใช้ในงานขุดเจาะในส่วนของการผลิตเป็นส่วนใหญ่
ซึ่งเป็นส่วนที่มีความผันผวนน้อยกว่าส่วนงานขุดเจาะด้านอื่นๆ
และยังช่วยลดภาวะผลกระทบด้านความเสี่ยงจากการผันผวนของราคาน้ำมันและก๊าซธรรมชาติในตลาดที่มีต่อกลุ่มบริษัทฯ

อุปสงค์ของธุรกิจงานบริการนอกชายฝั่งของกลุ่มบริษัทฯ มีความผันผวน
และผลของการดำเนินงานบริการนอกชายฝั่งต่างๆ อาจมีความผันผวน

อุปสงค์ของการบริการนอกชายฝั่งของกลุ่มบริษัทฯ
ในช่วงเวลาที่มีอุปสงค์สูงแต่อุปทานมีอยู่จำกัดจะมีอัตราค่าเช่าเรือสูง
แต่ส่วนใหญ่มักจะตามด้วยช่วงเวลาที่มีอุปสงค์ต่ำ ทำให้อุปทานล้นตลาด
และมีผลทำให้อัตราค่าเช่าเรือต่ำ การที่มีเรือสั่งต่อใหม่ เรือที่มีการปรับปรุงโครงสร้าง
เรือขุดเจาะ
หรือเรือสนับสนุนงานวิศวกรรมโยธาใต้น้ำเข้ามาใหม่ในตลาดทำให้เกิดอุปทานในตลาดมากขึ้น
ซึ่งจะทำให้ยากต่อการขึ้นอัตรา ค่าเช่า หรืออาจมีผลทำให้อัตราค่าเช่าลดลงไป
ช่วงเวลาที่มีอุปสงค์ต่ำทำให้มีการแข่งขันที่รุนแรงมากขึ้น และทำให้สินทรัพย์ต่างๆ
ไม่ได้ถูกนำมาใช้ประโยชน์ในบางช่วงเวลา ทรัพย์สินที่ให้บริการนอกชายฝั่งของกลุ่มบริษัทฯ
อาจต้องถูกปล่อยทิ้งไว้โดยไม่ได้ใช้งาน หรือไม่เช่นนั้นแล้วกลุ่มบริษัทฯ
ต้องยอมทำสัญญาที่ได้รับค่าตอบแทนต่ำตามสภาพตลาดในอนาคต
นอกจากนี้ความสามารถของกลุ่มบริษัทฯ ในการต่อสัญญา หรือทำสัญญาใหม่
และเงื่อนไขของสัญญาเหล่านี้ขึ้นอยู่กับสภาวะต่างๆ ของตลาดในเวลาที่มีการพิจารณาสัญญาต่างๆ
ดังกล่าว

นอกจากนี้เนื่องด้วยสัญญาการให้บริการงานวิศวกรรมโยธาใต้น้ำส่วนใหญ่ มีลักษณะเป็นสัญญาระยะสั้น
การเปลี่ยนแปลงต่างๆ ของสภาวะตลาดสามารถส่งผลกระทบต่อธุรกิจของกลุ่มธุรกิจนี้อย่างรวดเร็ว
นอกจากนี้เนื่องด้วยธุรกิจงานบริการนอกชายฝั่งของกลุ่มบริษัทโทรีเซนเป็นธุรกิจที่ทำสัญญาเป็นโครงการ
ดังนั้นกระแสเงินสดหมุนเวียนของกลุ่มธุรกิจงานบริการนอกชายฝั่งจึงไม่อาจคาดเดาได้
และอาจไม่สม่ำเสมอ และจากความผันผวนของอุปสงค์ของกลุ่มธุรกิจงานบริการนอกชายฝั่ง
อาจทำให้ผลประกอบการของกลุ่มธุรกิจงานบริการนอกชายฝั่งผันผวนได้

อย่างไรก็ตามสินทรัพย์หลายชนิดของกลุ่มบริษัทฯ มีการทำสัญญาระยะยาวไปจนถึง 5 ปี
โดยเฉพาะเรือขุดเจาะ ซึ่งสามารถประกันรายได้ที่ไม่ต้องได้รับผลกระทบจากสภาพตลาด
และยังเป็นเกราะป้องกันความเสี่ยงจากการผันผวนของตลาด

ธุรกิจงานบริการนอกชายฝั่งของกลุ่มบริษัทฯ มีความเสี่ยงจากการดำเนินงานหลายอย่าง

ธุรกิจงานบริการนอกชายฝั่งของกลุ่มบริษัทฯ
มีความเสี่ยงหลายอย่างที่มาจากอุตสาหกรรมน้ำมันและก๊าซธรรมชาติ อาทิ อัคคีภัย ภัยธรรมชาติ
ระเบิด การทะลักของน้ำมันออกจากบ่อ การเผชิญกับความดันผิดปกติ การระเบิดของปล่องภูเขาไฟ
ท่อน้ำมันแตกและน้ำมันรั่ว ความเสี่ยงต่างๆ เหล่านี้อาจมีผลตามมาอย่างร้ายแรง
รวมทั้งการสูญเสียของชีวิตหรือบาดเจ็บอย่างรุนแรง ความเสียหายต่อทรัพย์สิน
และอุปกรณ์ของกลุ่มบริษัทฯ หรือของบริษัทลูกค้า สร้างมลภาวะต่อสิ่งแวดล้อม
การฟ้องร้องเรียกค่าเสียหายต่อการบาดเจ็บของบุคคล ผลกระทบต่างๆ ทางการเมือง
และความเสียหายต่อชื่อเสียงกลุ่มบริษัทฯ

ธุรกิจงานบริการนอกชายฝั่งของกลุ่มบริษัทฯ ยังมีความเสี่ยงจากความขัดข้องของอุปกรณ์
ซึ่งอาจต้องใช้เวลาในการซ่อมแซมนานและทำให้รายได้ของกลุ่มบริษัทฯ ต้องสูญเสียไป กลุ่มบริษัทฯ
อาจต้องหยุดการดำเนินการบางส่วนถ้ามีอุปกรณ์สำคัญส่วนใดชำรุดจนกว่ากลุ่มบริษัทฯ สามารถทดแทน
และ/หรือ ซ่อมแซมส่วนนั้นได้ ความล้มเหลวในระบบการทำงานหลักอาจทำให้เกิดการสูญเสียชีวิต
หรือการบาดเจ็บที่ร้ายแรง ความเสียหายหรือความสูญเสียต่อเรือ
และอุปกรณ์และข้อพิพาททางการเมืองหรือทางกฏหมายที่ยืดเยื้อและมีผลเสียต่อชื่อเสียงของบริษัทฯ

กรณีที่กล่าวมามีผลกระทบต่อชื่อเสียงกลุ่มบริษัทฯ สภาวะทางการเงิน และผลการดำเนินงาน
และความสามารถของกลุ่มบริษัทฯ ในการดำเนินธุรกิจบริการนอกชายฝั่งต่อไป

กลุ่มบริษัทโทรีเซนลงทุนอย่างต่อเนื่องในกองเรือ โดยเน้นการบำรุงรักษาอย่างเต็มที่
รวมไปถึงการเข้าซ่อมแซมตามกำหนดระยะเวลา
เพื่อที่จะลดความเสี่ยงด้านความบกพร่องของอุปกรณ์ นอกจากนี้กลุ่มบริษัทฯ
ยังคงเน้นย้ำด้านความปลอดภัยอยู่เสมอ
โดยมีระบบบริหารจัดการความปลอดภัยที่ครบถ้วนพร้อมใช้งาน
ซึ่งจะประกอบไปด้วยแนวทางความปลอดภัยที่ชัดเจน
รวมไปถึงการจัดฝึกอบรมด้านความปลอดภัยอย่างละเอียด
และจัดโครงการเพื่อสร้างความตระหนักถึงเรื่องความปลอดภัย
ยิ่งไปกว่านั้นลูกค้าก็มีการตรวจสอบกองเรืออยู่เป็นประจำ และได้ให้ข้อมูลกับบริษัทฯ
เพื่อบันทึกในโครงการตรวจซ่อมและบำรุง รักษากองเรือ

ลูกค้าในตลาดเฉพาะกลุ่มของธุรกิจงานบริการนอกชายฝั่งมีจำนวนจำกัด
และการสูญเสียลูกค้าที่สำคัญอาจทำให้เกิดผลกระทบอย่างรุนแรงต่อผลประกอบการทางด้านการเงินของกลุ่มบริษัทฯ

ลูกค้าที่มีศักยภาพในธุรกิจนี้มีจำนวนจำกัด โดยเฉพาะในธุรกิจขุดเจาะ
และจำนวนโครงการที่มีศักยภาพในธุรกิจบริการนอกชายฝั่งก็มีจำนวนจำกัดเช่นกัน ในปีหนึ่งๆ
จำนวนสัญญา
และโครงการไม่กี่โครงการมีสัดส่วนที่สำคัญต่อรายได้ของธุรกิจบริการนอกชายฝั่งของกลุ่มบริษัทฯ
นอกจากนี้เนื่องด้วย เมอร์เมดมีเรือขุดเจาะทั้งสิ้น 3 ลำ
จึงสามารถให้บริการงานขุดเจาะแก่ลูกค้าไม่เกิน 3 ราย ในช่วงเวลาหนึ่งเท่านั้น
การสูญเสียลูกค้าของธุรกิจการขุดเจาะไปรายหนึ่งทำให้มีผลกระทบต่อธุรกิจการขุดเจาะ
ถ้าเมอร์เมดไม่สามารถหาลูกค้ารายใหม่มาทดแทนลูกค้าที่สูญเสียไปได้
เหตุผลดังกล่าวอาจส่งผลกระทบต่อรายได้และผลกำไรโดยรวมของกลุ่มบริษัทฯ

รายได้และความสามารถในการทำกำไรของธุรกิจงานบริการนอกชายฝั่ง
และผลประกอบการทางการเงินของกลุ่มบริษัทโทรีเซนอาจได้รับผลกระทบ
ถ้าลูกค้าสำคัญรายใดของเมอร์เมดยกเลิกสัญญาหรือปฏิเสธไม่ยอมทำสัญญากับเมอร์เมด
และกลุ่มบริษัทฯ ไม่สามารถหาลูกค้ารายใหม่มาทดแทนลูกค้าเหล่านี้ได้

กลุ่มบริษัทฯ ต้องทำงานอย่างหนักเพื่อรักษาความสัมพันธ์ และชื่อเสียงที่ดีของบริษัทกับลูกค้า
รายใหญ่ทุกราย และ ณ ปัจจุบันนี้ ยังไม่มีลูกค้ารายใดเลยที่ยกเลิกสัญญาที่ทำไว้กับบริษัท หรือแม้แต่
เมอร์เมดเองก็ไม่เคยมีปัญหาในการเข้าไปประมูลสัญญาฉบับใหม่ๆ จากลูกค้าที่เคยให้งานประมูล
ในเรื่องของการปฏิบัติงานที่ไม่มีประสิทธิภาพ

ถ้าธุรกิจงานบริการนอกชายฝั่งของกลุ่มบริษัทฯ
ไม่สามารถบริหารการเติบโตของธุรกิจได้อย่างมีประสิทธิภาพ
อาจส่งผลกระทบต่อผลการดำเนินงานของกลุ่มบริษัทฯ

ในปี 2553 กลุ่มธุรกิจบริการนอกชายฝั่งได้ยืนยันแผนที่จะรับมอบเรือขุดเจาะใหม่ 1 ลำ (KM-1)
และ เรือสนับสนุนงานวิศวกรรมโยธาใต้น้ำที่ต่อใหม่อีก 3 ลำ คือ เรือ Mermaid Sapphire เรือ
Mermaid Asiana และ เรือ Mermaid Endurer
จะมีระยะเวลาห่างระหว่างเวลาที่กลุ่มธุรกิจงานบริการนอกชายฝั่งซื้อเรือ
และเวลาที่เรือดังกล่าวเริ่มปฏิบัติงานได้ ในช่วงเวลานั้นสภาวะต่างๆ
ที่มีผลกระทบต่ออุตสาหกรรมอาจเปลี่ยนแปลง
และอาจส่งผลกระทบให้กลุ่มธุรกิจบริการนอกชายฝั่งไม่ได้รับผลตอบแทนตามที่ได้คาดการณ์ไว้

แผนการขยายกิจการของกลุ่มธุรกิจงานบริการนอกชายฝั่ง
ต้องการความใส่ใจในด้านการบริหารอย่างมาก และต้องการทรัพยากรที่สำคัญ
ทั้งในด้านการเงินและบุคลากร จากการเติบโตของกลุ่มธุรกิจงานบริการนอกชายฝั่ง
ซึ่งส่งผลให้มีความต้องการทางด้านทรัพยากรบุคคล การจัดการและระบบทางการเงิน
ระบบข้อมูลทางด้านกฎหมาย/การปฏิบัติตามกฎระเบียบต่างๆ

ในปี 2552 กลุ่มบริษัทโทรีเซนมีการดำเนินงานหลายประการเพื่อตอบสนองความท้าทายเหล่านี้
ซึ่งรวมไปถึงการตั้งกลุ่มธุรกิจพลังงานขึ้นมาใหม่ และแต่งตั้งผู้ดำรงตำแหน่งหัวหน้ากลุ่มธุรกิจพลังงาน
นอกจากนี้กลุ่มบริษัทฯ ได้ทำการแต่งตั้งคณะผู้บริหารในการบริหารงานหลักขึ้นใหม่ ซึ่งประกอบไปด้วย
งานทรัพยากรบุคคล งานด้านการเงิน ด้านเทคโนโลยี/สารสนเทศ และด้านธุรกิจ
รวมไปถึงการริเริ่มทำการทบทวนและปรับปรุง
ระบบและขั้นตอนทางธุรกิจอย่างรอบคอบเพื่อสนับสนุนทุกกลุ่มธุรกิจรวมถึง เมอร์เมด
ขั้นตอนการทบทวนและปรับปรุงนี้จะทำอย่างต่อเนื่องไปตลอดปี 2553 นอกเหนือจากนั้น
ผู้จัดการระดับอาวุโสของเมอร์เมดทุกๆ คน จะมีการจ่ายค่าตอบแทนตามผลของงาน
ซึ่งจะสอดคล้องกับเป้าหมายของกลุ่มเมอร์เมดในระยะสั้นและระยะกลาง
เพื่อช่วยในการรักษาบุคลากรไว้ และเชื่อมผลงานของบุคลากรให้เข้ากับผลการดำเนินงาน

อุตสาหกรรมธุรกิจงานบริการนอกชายฝั่งของกลุ่มบริษัทโทรีเซน
เป็นอุตสาหกรรมที่มีการแข่งขันสูงทางด้านราคา

ตลาดและภูมิภาคที่กลุ่มธุรกิจงานบริการนอกชายฝั่งทำธุรกิจอยู่มีการแข่งขันสูง
ราคามักเป็นปัจจัยสำคัญในการกำหนดว่าผู้รับเหมารายใดจะได้สัญญา
คู่แข่งบางรายมีขนาดธุรกิจใหญ่กว่ากลุ่มบริษัทฯ
โดยมีกองเรือที่หลากหลายกว่าหรือกองเรือที่มีลักษณะจำเพาะกว่า
มีทรัพยากรที่มากกว่าของกลุ่มบริษัทฯ และมีชื่อเสียงเป็นที่รู้จัก และสามารถเข้าไปถึงภูมิภาคต่างๆ
ได้ดีกว่า และ/หรือ มีต้นทุนเงินทุนที่ต่ำกว่ากลุ่ม บริษัทฯ
ซึ่งปัจจัยเหล่านี้ทำให้คู่แข่งเหล่านี้สามารถรับสถานการณ์ขาลงของอุตสาหกรรมได้ดีกว่า
สามารถแข่งขันเรื่องราคาได้ และเคลื่อนย้าย สร้าง และ/หรือ หาสินทรัพย์เพิ่มเติมได้
ซึ่งปัจจัยทั้งปวงนี้มีผลต่อยอดขายและความสามารถในการทำกำไรของกลุ่มบริษัทฯ

การซื้อเรือใหม่เพิ่มเติมของเมอร์เมดจะเพิ่มความหลากหลายของกองเรือ
และทำให้กองเรือมีความสามารถมากขึ้น
ซึ่งจะทำให้เมอร์เมดสามารถแข่งขันกับคู่แข่งได้อย่างมีประสิทธิภาพ
ในขณะที่คู่แข่งบางรายนั้นมีการแข่งขันโดยยึดเอาความสามารถในการดำเนินงานได้หลายๆ ภูมิภาค
แต่เมอร์เมดจะให้บริการโดยเน้นไปในภูมิภาคเอเชียตะวันออกเฉียงใต้ซึ่งเมอร์เมดได้สร้างชื่อเสียงที่ดีในภูมิภาคนี้
และยังมีความสัมพันธ์ที่แข็งแกร่งกับลูกค้าที่มีศักยภาพในภูมิภาคนี้ซึ่งมีการคาดการณ์ว่าจะมีโอกาสเติบโตทางธุรกิจ

ต้นทุนต่างๆ ที่เพี่มขึ้นของธุรกิจงานบริการนอกชายฝั่งของกลุ่มบริษัทโทรีเซน
อาจมีผลกระทบต่อความสามารถในการทำกำไรของสัญญาระยะยาว

สัญญาทั้งหมดที่ได้ทำกับลูกค้าในกลุ่มธุรกิจงานบริการนอกชายฝั่งสำหรับบริการการขุดเจาะและสัญญาบริการวิศวกรรมโยธาใต้น้ำบางฉบับ
มีการกำหนดราคาค่าบริการคงที่ในระยะยาว สัญญาระยะยาวอัตราคงที่เหล่านี้
จำกัดความสามารถของกลุ่มบริษัทฯ ในการปรับอัตราค่าบริการตามการเพิ่มขึ้นของต้นทุน เช่น
ต้นทุนเงินเดือน และต้นทุนอะไหล่และสินค้าอุปโภคบริโภคต่างๆ ซึ่งไม่สามารถคาดเดาได้และ
ผันผวนตามเหตุการณ์ที่กลุ่มบริษัทฯ ไม่สามารถควบคุมได้
การเพิ่มขึ้นของต้นทุนดังกล่าวมีผลอย่างมากต่อความสามารถในการทำกำไรของกลุ่มบริษัทฯ

เมอร์เมดมีการทำสัญญาระยะสั้นและระยะยาวผสมกันอยู่
ซึ่งทำให้เมอร์เมดสามารถทำให้ความเสี่ยงในด้านความผันผวนของราคาตลาดในสัญญาระยะสั้น
กับความเสี่ยงด้านต้นทุนที่เพิ่มขึ้นของราคาที่กำหนดไว้ของสัญญาระยะยาวนั้นสมดุลกัน

การบำรุงรักษา และซ่อมแซมเรือขุดเจาะ
และเรือของกลุ่มธุรกิจงานบริการนอกชายฝั่งมีค่าใช้จ่ายสูง

การดำเนินงานของธุรกิจงานบริการนอกชายฝั่งขึ้นอยู่กับทรัพย์สิน อย่างเช่นเรือขุดเจาะ
และเรือสนับสนุนงานวิศวกรรมโยธาใต้น้ำ
กลุ่มบริษัทโทรีเซนต้องบำรุงรักษาเรือขุดเจาะและเรือเหล่านี้ให้มีมาตรฐาน
และเพื่อรักษามาตรฐานของเรือขุดเจาะและเรือสนับสนุนงานวิศวกรรมโยธาใต้น้ำ เช่น เรือ
ขุดเจาะและเรือสนับสนุนงานวิศวกรรมโยธาใต้น้ำต้องเข้ารับการบำรุงรักษาที่อู่แห้งทุกๆ 5 ปี
การบำรุงรักษาเรือที่อู่แห้งนั้นมีค่าใช้จ่ายจำนวนมากและไม่สามารถประกันได้ว่าจะไม่มีค่าใช้จ่ายเกินงบ
กลุ่มบริษัทฯ อาจต้องซ่อมแซมหรือปรับปรุงเรือขุดเจาะหรือเรือสนับสนุนงานวิศวกรรมโยธาใต้น้ำใหม่
หรือต้องมีค่าใช้จ่ายจำนวนมากในการซื้ออะไหล่และทรัพย์สินเพิ่มเติม นอกจากนี้
เนื่องจากเรือขุดเจาะและเรือหลายลำของกลุ่มบริษัทฯ ไม่ใช่เรือใหม่
ต้นทุนการบำรุงรักษาและซ่อมแซมเรือเหล่านั้นอาจจะสูงกว่าเรือที่สั่งต่อใหม่

เนื่องจากไม่อาจมั่นใจได้ว่ากลุ่มบริษัทฯ จะสามารถหาเงินสดจากการดำเนินงาน หรือจัดหาเงินกู้ยืม
หรือเงินทุนโดยมีเงื่อนไขที่เหมาะสมหรือเพียงพอเพื่อดำเนินการตามนี้ได้ ถ้ากลุ่มบริษัทฯ
ไม่สามารถเข้าถึงแหล่งทุนที่เพียงพอเพื่อการดำเนินงานได้
อาจส่งผลกระทบอย่างมากต่อการดำเนินงานของกลุ่มธุรกิจงานบริการนอกชายฝั่ง

เมอร์เมดสามารถจัดหาเงินทุนจำนวน 156 ล้านดอลลาร์สิงค์โปร์
จากการออกหุ้นเพิ่มทุนให้แก่ผู้ถือหุ้นเดิม
ซึ่งทำให้มีฐานะทางการเงินที่แข็งแกร่งโดยดูได้จากอัตราส่วนหนี้สินต่อทุน ที่ 0.22 เท่า ณ วันที่ 30
กันยายน 2552 และจากกระแสเงินสดหมุนเวียนที่แข็งแกร่ง
ที่คาดว่าจะได้รับจากธุรกิจที่ดำเนินการอยู่และจากเงินสดสำรองที่มีอยู่มากกว่า 200
ล้านดอลลาร์สิงคโปร์ ทำให้
เมอร์เมดมีฐานที่มั่นคงพอที่จะจัดการกับค่าใช้จ่ายจำนวนมากที่อาจเกิดขึ้นได้
รวมถึงค่าใช้จ่ายที่อาจเกิดขึ้นโดยไม่คาดคิด

ความเสี่ยงทั่วไปของกลุ่มบริษัทโทรีเซน

ธุรกิจเรือบรรทุกสินค้าแห้งเทกอง และธุรกิจงานบริการนอกชายฝั่งของกลุ่มบริษัทโทรีเซน
ต้องปฏิบัติตามกฎระเบียบการเดินเรือทะเล และภาระผูกพันต่างๆ
ซึ่งอาจก่อให้เกิดค่าใช้จ่ายจำนวนมากและอาจมีผลกระทบอย่างมากต่อผลการดำเนินงานและสถานภาพการเงินของกลุ่มบริษัทฯ

การดำเนินงานขนส่งสินค้าแห้งเทกองทางทะเลและบริการนอกชายฝั่ง
ต้องปฏิบัติตามกฎหมายที่เกี่ยวข้อง กฎบัตรต่างๆ ข้อตกลงระหว่างประเทศที่ว่าด้วยการบริหาร
การขนส่ง การเก็บรักษาสินค้า และการปล่อยปิโตรเลียมและสารพิษ
ซึ่งทั้งหมดนี้มีจุดประสงค์เพื่อดูแลรักษาสิ่งแวดล้อมจากมลภาวะ และเพื่ออนุรักษ์ชีวิตสัตว์ทะเล
รวมทั้งกฏหมายและระเบียบของประเทศ รัฐ และท้องถิ่นอื่นที่มีผลบังคับใช้ในพื้นที่ที่เรือให้บริการ
หรือจดทะเบียน
การดำเนินงานขนส่งทางทะเลของเรือบรรทุกสินค้าแห้งเทกองต้องเป็นไปตามเงื่อนไขการประกัน
และข้อกำหนดความรับผิดชอบทางด้านการเงิน ซึ่งอาจมีการเปลี่ยนแปลงเกิดขึ้นได้
โดยเฉพาะอย่างยิ่งเรือจะต้องทำตามเงื่อนไขการดำเนินงาน การบำรุงรักษา การตรวจสอบ
การอบรมและข้อกำหนดที่กำหนดไว้อย่างเข้มงวด
และต้องปฏิบัติตามขั้นตอนการบริหารจัดการทางด้านความปลอดภัยที่ได้รับการรับรอง
และกระบวนการเตรียมการป้องกันเหตุฉุกเฉิน กฎระเบียบเหล่านี้รวมทั้ง
ภาคผนวกที่หกของอนุสัญญาระหว่างประเทศว่าด้วยการป้องกันมลภาวะจากเรือ
ข้อปฏิบัติว่าด้วยการบริหารจัดการเพื่อการเดินเรือที่ปลอดภัยและป้องกันมลภาวะ
อนุสัญญาระหว่างประเทศว่าด้วยความปลอดภัยของชีวิตในทะเล
และกฎระเบียบว่าด้วยความปลอดภัยระหว่างประเทศสำหรับท่าเรือและเรือ (International
Convention for Prevention of Pollution from Vessels, Management Code for
the Safe Operation of Ships and Pollution Prevention, the International
Convention for Safety of Life at Sea และ the International Security Code
for Ports and Ships)

ธุรกิจงานบริการนอกชายฝั่งของกลุ่มบริษัทโทรีเซน
ต้องได้รับการอนุญาตและการอนุมัติรับรองในการดำเนินธุรกิจ ในอนาคต กลุ่มบริษัทฯ
อาจต้องต่ออายุใบอนุญาตเพื่อทำธุรกิจงานบริการนอกชายฝั่ง
หรือต้องขอรับใบอนุญาตและใบรับรองใหม่ อย่างไรก็ตาม ไม่อาจมั่นใจได้ว่ากลุ่มบริษัทฯ
จะได้รับการต่ออายุใบอนุญาต หรือได้รับใบอนุญาตหรือใบรับรองดังกล่าวตามกรอบเวลาที่กลุ่มบริษัทฯ
คาดไว้หรือไม่ ถ้ากลุ่มบริษัทฯ ไม่สามารถต่ออายุ รักษา
หรือได้มาซึ่งใบอนุญาตหรือใบรับรองดังกล่าว
อาจทำให้การดำเนินงานบริการนอกชายฝั่งของกลุ่มบริษัทฯ สะดุด หรือล่าช้า
และอาจส่งผลกระทบต่อการบริการนอกชายฝั่งของกลุ่มบริษัทฯ และธุรกิจของกลุ่มบริษัทฯ

ธุรกิจของกลุ่มบริษัทโทรีเซนมีความเสี่ยงทางธุรกิจอันเนื่องมาจากความสูญเสียและภาระหนี้สิน
และถ้าบริษัทฯ ไม่มีการประกันที่เพียงพอต่อความสูญเสียที่เกิดขึ้นจริงหรือภาระหนี้สินที่เกิดขึ้นจริง
อาจส่งผลกระทบอย่างมากต่อสถานภาพทางการเงินและผลการดำเนินงานของกลุ่มบริษัทฯ ได้

ความสูญเสียของทรัพย์สินทางทะเลอาจเกิดขึ้นจากสาเหตุต่างๆ ซึ่งรวมถึงสภาพอากาศที่แปรปรวน
การชน การเกยตื้น อัคคีภัย เครื่องยนต์ขัดข้อง ความผิดพลาดของบุคคลากร เรืออาจถูกกักบริเวณ
หรือเรืออาจจมและมีการรั่วไหลของน้ำมันที่ทำให้เกิดมลภาวะ
ซึ่งอาจทำให้ถูกบุคคลอื่นเรียกร้องค่าเสียหาย นอกจากนี้ สินค้าในเรืออาจติดไฟ ระเบิด
และสารพิษอาจเป็นอันตรายต่อเรือ คน และสิ่งแวดล้อม ในขณะที่กลุ่มบริษัทฯ
ให้ความสำคัญกับความปลอดภัย ในการออกแบบและการปฏิบัติการของกองเรือ
กลุ่มบริษัทโทรีเซนเคยประสบกับอุบัติเหตุและเหตุการณ์อื่นๆ ที่เกี่ยวกับเรือเป็นบางครั้ง
และไม่อาจมั่นใจได้ว่าจะไม่เกิดเหตุการณ์ที่คล้ายกันอีกในอนาคต

แม้ว่ากลุ่มบริษัทโทรีเซนจะสามารถเรียกค่าชดเชยความเสียหายส่วนใหญ่ได้จากบริษัทประกันภัย
ค่าชดเชยความเสียหายอาจต้องมีการหักเงินความเสียหายส่วนต้น และอาจมีข้อจำกัดอื่นๆ
ซึ่งทำให้ไม่อาจแน่ใจได้ว่าการประกันภัยของกลุ่มบริษัทฯ
จะสามารถครอบคลุมค่าใช้จ่ายจากเหตุการณ์ต่างๆ ได้ทั้งหมดเสมอ หรือแม้ว่ากลุ่มบริษัทฯ
จะสามารถทำตามเงื่อนไขตามข้อบังคับของการประกันที่เกี่ยวข้องสำหรับการชดเชยความเสียหายจากบริษัทประกันภัย
ถ้าเหตุการณ์ที่คล้ายคลึงกันเกิดขึ้นอีกในอนาคต
อาจทำให้เกิดความสูญเสียโดยตรงหรือมีภาระหนี้สินต่างๆ ความสูญเสียของกำไร หรือต้นทุนที่สูงขึ้น
ซึ่งอาจส่งผลกระทบอย่างมากต่อการดำเนินงาน สภาพทางการเงิน
และผลการดำเนินงานของกลุ่มบริษัทฯ

กลุ่มบริษัทโทรีเซนไม่ได้มีการประกันที่เกี่ยวกับความสูญเสียของกำไร การสูญเสียของการว่าจ้าง
ความล่าช้า ความสูญเสียที่เป็นผลต่อเนื่อง
หรือความสูญเสียของรายได้จากการที่เรือไม่สามารถปฏิบัติงานได้
ยกเว้นเฉพาะกรณีที่เป็นข้อเรียกร้องต่อบุคคลที่สาม นอกจากนี้ ความเสี่ยงบางอย่าง เช่น
ความเสียหายทางเคมีชีวภาพไม่สามารถประกันได้
และจากการที่มีการเรียกร้องค่าสินไหมทดแทนในอุตสาหกรรมการขนส่งทางทะเลเพิ่มมากขึ้น
ผู้รับประกันและสมาคมพีแอนด์ไออาจขอเพิ่มค่าเบี้ยประกันได้ ถ้ากลุ่มบริษัทฯ
ไม่สามารถรักษาเงื่อนไขของกรมธรรม์ที่ต้องการ หรือมีความเสียหายใดที่กลุ่มบริษัทฯ
ต้องรับผิดชอบและไม่ได้ครอบคลุมด้วยกรมธรรม์ที่มีอยู่ อาจส่งผลกระทบต่อการดำเนินงาน
โอกาสในอนาคต สภาพทางการเงิน และผลการดำเนินการของกลุ่มบริษัทฯ

สมาคมพีแอนด์ไอที่กลุ่มบริษัทโทรีเซนเป็นสมาชิกอยู่ อาจขอให้สมาชิกเพิ่มการสนับสนุนทางการเงิน
ซึ่งอาจมีผลกระทบต่อสภาพทางการเงินและผลการดำเนินงานของกลุ่มบริษัทฯ

กลุ่มบริษัทโทรีเซนจะได้รับการชดเชยความเสียหายสำหรับภาระหนี้สินบางอย่าง
ที่เกิดขึ้นในขณะที่เรือของกลุ่มบริษัทฯ ดำเนินการอยู่
จากการเป็นสมาชิกของการคุ้มครองและการชดเชยความเสียหายหรือสมาคมพีแอนด์ไอ
สมาคมพีแอนด์ไอเป็นสมาคมการประกันที่สมาชิกต้องช่วยออกเงินเพื่อช่วยสมาชิกคนอื่นรับผิดชอบความสูญเสียต่างๆ
สมาคมพีแอนด์ไอมีจุดประสงค์ในการให้ประกันซึ่งกันและกันในกลุ่มโดยวัดจากจำนวนน้ำหนักเป็นตันรวมของเรือของสมาชิก
การชดเชยความเสียหายจะจ่ายตามเบี้ยประกันรวมของสมาชิกสมาคมทั้งหมด
แม้ว่าอาจมีการขอให้เพิ่มการสนับสนุนทางด้านการเงิน
ถ้าเบี้ยประกันรวมไม่พอที่จะชำระค่าเรียกร้องชดเชยความเสียหายที่ส่งให้กับสมาคม
การเรียกร้องความเสียหายที่ยื่นให้กับสมาคม อาจรวมถึงการเรียกร้องค่าเสียหายต่างๆ
ที่เกิดจากสมาชิกของกลุ่มรวมทั้งการเรียกร้องต่างๆ ต่อสมาคมจากสมาคมพีแอนด์ไออื่นๆ
ที่มีข้อตกลงระหว่างสมาคม สมาคมพีแอนด์ไอที่กลุ่มบริษัทฯ
เป็นสมาชิกอยู่อาจขอให้สมาชิกจ่ายเงินสนับสนุนเพิ่ม และจำนวนเงินเพิ่มดังกล่าวอาจมีจำนวนมาก
ซึ่งอาจส่งผลกระทบต่อสภาพทางการเงินและผลการดำเนินงานของกลุ่มบริษัทฯ

ถ้ากลุ่มบริษัทโทรีเซนไม่สามารถดึงดูดและรักษาทรัพยากรบุคคลที่มีคุณภาพสำหรับธุรกิจของกลุ่มบริษัทฯ
อาจส่งผลกระทบต่อการดำเนินงานหรือธุรกิจของกลุ่มบริษัทฯ

ปัจจัยที่สำคัญต่อความสำเร็จของธุรกิจของกลุ่มบริษัทโทรีเซน คือความสามารถในการจัดจ้างบุคลากร
การอบรม
และรักษาเจ้าหน้าที่ที่มีประสบการณ์เพื่อปฏิบัติงานและสนับสนุนงานด้านเทคนิคและหาลูกค้าให้กับบริษัทฯ
ตลาดของเจ้าหน้าที่ที่มีความสามารถและมีประสบการณ์นั้น
มีความแข่งขันสูงและเติบโตขึ้นมากในไม่กี่ปีที่ผ่านมานี้
เนื่องจากการเติบโตของเศรษฐกิจโลกและการเพิ่มขึ้นของจำนวนเรือเดินทะเลและเรือขุดเจาะ
โอกาสในการจ้างงานจากแหล่งต่างๆ และเงินเดือนที่สูงขึ้น ไม่สามารถประกันได้ว่ากลุ่มบริษัทฯ
จะประสบความสำเร็จในการสรรหาและอบรมบุคลากรที่มีฝีมือในราคาที่สมเหตุสมผล ถ้ากลุ่มบริษัทฯ
ไม่สามารถทำเช่นนั้นได้ จะทำให้เกิดผลกระทบต่อชื่อเสียงของกลุ่มบริษัทฯ
และความสามารถของกลุ่มบริษัทฯ ในการดำเนินการอย่างปลอดภัยและมีประสิทธิภาพทางต้นทุน
กลุ่มบริษัทฯ อาจประสบปัญหาจากการที่บุคลากรของกลุ่มบริษัทฯ
มีประสบการณ์ลดน้อยลงเนื่องจากการหมุนเวียนเข้าออกของบุคลากรเพิ่มมากขึ้น
ซึ่งอาจนำไปสู่ภาวะที่เกิดการหยุดทำงานของเครื่องจักรสูงขึ้นและอาจทำให้เกิดอุบัติเหตุจากการดำเนินงานมากขึ้น
เพื่อเป็นการลดความเสี่ยงดังกล่าว กลุ่มบริษัทฯ จึงเพิ่มความพยายามในการจัดจ้าง พัฒนา ฝึกอบรม
รวมถึงโครงการให้ผลตอบแทนกับบุคลากร
เพื่อเป็นการตอบสนองความต้องการของบุคลากรที่คาดหวังไว้

ความสามารถของกลุ่มบริษัทโทรีเซนที่จะขยายธุรกิจ โดยการซื้อสินทรัพย์เพิ่มขึ้น
อาจจะได้รับผลกระทบจากวิกฤตการณ์การให้สินเชื่อทั่วโลก

ในอดีตที่ผ่านมา การขยายตัวทางธุรกิจของกลุ่มบริษัทฯ เกิดจากการที่กลุ่มบริษัทฯ
สามารถได้รับสินเชื่อจากสถาบันการเงินต่างๆ
แต่จากวิกฤตการณ์สินเชื่อและการเงินทั่วโลกที่เกิดขึ้นเมื่อไม่นานมานี้ทำให้การได้รับสินเชื่อเพื่อใช้ขยายธุรกิจ
รวมถึงการหาแหล่งเงินทุนที่จะให้กับเรือขุดเจาะ เรือเดินทะเล และการซื้อสินทรัพย์อื่นๆ ลดลง
และในกรณีที่สามารถหาสินเชื่อได้ก็มักจะมีต้นทุนทางการเงินที่สูงขึ้นกว่าเดิม
ทำให้การลงทุนในสินทรัพย์ได้ผลตอบแทนที่ไม่จูงใจ
ซึ่งจะทำให้เกิดผลกระทบต่อความสามารถของกลุ่มบริษัทฯ
ในการขยายตัวด้านรายรับที่เกิดจากสินทรัพย์ที่มีต้นทุนสูง

นโยบายของกลุ่มบริษัทโทรีเซนคือ
การทำให้แน่ใจว่าสินทรัพย์ที่ตกลงซื้อไว้แล้วมีการสนับสนุนทางการเงินรองรับ
และแผนงานการขยายสินทรัพย์ในอนาคตได้คำนึงถึงภาวะวิกฤตการณ์ทางการเงิน ทั่วโลกในปัจจุบัน
รวมถึงโอกาสในการซื้อสินทรัพย์ใหม่ๆ ในราคาที่คุ้มค่าที่อาจเกิดขึ้นในช่วงวิกฤตการณ์นี้

การดำเนินการของกลุ่มบริษัทโทรีเซนมีความเสี่ยงจากความน่าเชื่อถือของลูกค้า

กลุ่มบริษัทโทรีเซนมีความเสี่ยงจากความสูญเสียจากการไม่ชำระเงิน
หรือการที่ลูกค้าไม่ปฎิบัติตามสัญญา ถ้าลูกค้าของกลุ่มบริษัทฯ
รายสำคัญรายใดไม่ชำระเงินหรือไม่ปฏิบัติตามสัญญา
ในช่วงธุรกิจซบเซาอาจส่งผลกระทบต่อสภาพทางการเงินของกลุ่มบริษัทฯ
หรือผลการดำเนินงานของกลุ่มบริษัทฯ ถ้าลูกค้าสำคัญรายใดของกลุ่มบริษัทฯ ผิดนัดชำระหนี้
ผลประกอบการทางการเงินของกลุ่มบริษัทฯ อาจได้รับผลกระทบ
ผลจากการที่ลูกค้าผิดนัดชำระหนี้จะส่งผลกระทบรุนแรงมากต่อธุรกิจงานบริการนอกชายฝั่งที่อายุสัญญามีระยะเวลายาวกว่า
มูลค่าของสัญญาสูงกว่าและมีจำนวนสัญญาน้อยกว่า

นโยบายของกลุ่มบริษัทโทรีเซน คือการทำงานร่วมกับบริษัทลูกค้าที่มีคุณภาพสูงเป็นหลัก
ซึ่งได้ทำการคัดเลือกจากกลุ่มบริษัทฯ แล้ว หรือในกรณีที่เป็นไปได้ กลุ่มบริษัทฯ
จะให้ลูกค้าจ่ายเงินล่วงหน้าก่อนเริ่มปฎิบัติงานตามที่ได้รับมอบหมาย0